## La Generalitat dona suport a la indústria editorial valenciana en la fira internacional del llibre LIBER’24

*** El director general de Cultura ha visitat l’estand de la Generalitat, que acull 11 editorials valencianes
* Miquel Nadal destaca el potencial de LIBER com a espai per a donar a conéixer a escala nacional i internacional la riquesa cultural dels nostres escriptors i il·lustradors**

La Conselleria d’Educació, Cultura, Universitat i Ocupació participa en la 42a edició de la Fira Internacional del Llibre LIBER, que se celebra en Fira Barcelona fins al pròxim 3 d’octubre, amb l’objectiu de donar suport a la indústria editorial valenciana i contribuir a iniciar o consolidar la seua presència en els mercats nacionals i internacionals.

El director general de Cultura, Miquel Nadal, que ha assistit este dilluns, 30 de setembre, a la inauguració de la firal ha visitat l’espai de la Generalitat que enguany acull 11 editorials valencianes, i així se’ls dona l’oportunitat d’exposar els seus llibres i facilitar-los un espai de reunió i informació en una trobada com LIBER, que és considerada com la fira més important del llibre en espanyol.

Miquel Nadal ha manifestat la voluntat de la Conselleria de continuar potenciant la distribució i comercialització de la producció de les editorials valencianes, tant en castellà com en valencià, no solament dins de la Comunitat Valenciana sinó també impulsar la seua projecció en els mercats internacionals.

En concret, en l’estand de la Generalitat participen les editorials: Postdata Ediciones, Barlin Libros, Tu cuento y tú, Andana Editorial, Litera Libros, SAVANNA BOOKS, EDITORIAL GUSANILLO, Malian Editora, Publicacions Universitat d’Alacant, Publicacions de la Universitat de València i Algar Editorial.

**Importància de LIBER’24**

LIBER és la principal fira internacional del llibre que se celebra a Espanya, que enguany arriba a la seua 42a edició en la qual participen més de 600 professionals convidats de 60 països. S’hi reunixen els professionals del món editorial per a abordar les novetats del negoci editorial, la tecnologia, els drets d’autor i tot allò relacionat amb el sector.

D’esta manera, és el punt de trobada per a editorials, distribuïdores, llibrers, agents literaris, professionals de les arts gràfiques, de multimèdia, proveïdors (arxius fotogràfics, traductors, correctors), associacions professionals, bibliotecaris, organitzacions culturals i empreses de servicis (servicis d’autor, assessoria legal sobre drets de la propietat intel·lectual, representants, servicis d’autoedició, producció, entre altres).

La mostra inclou, a més, una extensa programació especialment centrada en els professionals del sector amb diverses conferències, taules redones, actes tècnics i activitats per a editors, llibreters, etcètera.

LIBER’24 està patrocinat pel Ministeri d’Educació, Cultura i Esport, ICEX, la Comunitat de Madrid, l’Ajuntament de Madrid i el Centro Español de Derechos Reprográficos (CEDRO), amb la col·laboració de l’Associació d’Editors de Madrid i Acción Cultural Española Ac EAC/E.

Fecha: 01/10/2024